Klaipėdos Mokyklos gatvės tiltas

**Klaipėdos Mokyklos gatvės tiltas**, dar vadinamas *viaduku* – ilgiausias tiltas Klaipėdoje, kertantis Danę Mokyklos gatvėje, pramoninės zonos apsuptyje. Bendras jo ilgis su estakadomis – 510 m. Šalia tilto per upę pastatytas metalinis arkinis šiluminės trasos tiltas, jungiantis „Klaipėdos baldus“ su elektrine.

## Istorija

Planuoti tiltą buvo pradėta dar prieškariu. 1937 m. uostamiesčio spaudoje pasirodė pranešimų apie numatytą statyti didelę magistralinę gatvę, kuri sujungs uostą, geležinkelio stotį, „Lietuvos eksportą“ ir aplenks senamiestį. Augančio transporto poreikių nebetenkino tuometinis Biržos tiltas, kuris buvo senas, nepatogus, reikalaujantis nuolatinio remonto. Tačiau toks planas buvo pradėtas įgyvendinti tik sovietų laikais.

2009 m. užbaigta viso tilto rekonstrukcija. Metų gale atnaujintas visavertis eismas. Bendra daugiau nei 500 m ilgio Mokyklos gatvės tilto kapitalinės rekonstrukcijos vertė – apie 10 mln. litų. Remontas vyko apie dvejus metus: atnaujinta visa danga, esanti virš pagrindinės konstrukcijos, pakeisti turėklai, apšvietimo stulpai.

## Konstrukcija

Statinys orientuotas pietų–šiaurės kryptimi. Abiejose pusėse tiltas prasideda estakadomis, iš kurių ilgesnė – kairiajame Danės krante. Čia, statinio pietų pusėje, šalia Malūno (Trinyčių) tvenkinio įrengtas transporto mazgas su nuovažomis, jungiančiomis pagrindinę gatvę su Bangų, Joniškės gatvėmis. Upė po tiltu sustiprintais krantais. Jos gylis ties Mokyklos gatve nustatytas apie 3 m. Kairiajame krante krantinėje įrengti atskiri pėsčiųjų ir dviračių takai, sutvarkyta patiltės teritorija. Dešiniajame krante po tiltu nutiestos antžeminės šiluminės trasos, įmonių geležinkelio bėgiai, stūkso apleistų statinių.

Tilto perdanga sudėta iš tėjinio skerspjūvio gelžbetoninių sijų. Tarpines atramas sudaro dviejų tipų kolonų poros. Sausumoje pastatytos vertikalios, upės vagoje – pasvirusios, „V“ formos kolonos, viršuje apjungtos gelžbetoniniais rygeliais.

Ant tilto nutiesta vientisa 4 eismo juostų važiuojamoji dalis, abu šalitilčiai atskirti metaliniais atitvarais. Šalia upės prie ilgosios estakados iš abiejų pusių pristatyti sraigtiniai betoniniai laiptai pėstiesiems. Balandžio–spalio mėnesiais fiziniais kelio ženklais padidinamas ant tilto leistinas greitis iki 70 km/val., kitu metų laiku leistinas greitis sumažinamas iki 50 km/val.

## Patiltė

2023 m. vietos bendruomenė pasiūlė tuščią patiltės erdvę „Klaipėdos baldų“ pusėje išnaudoti Pakrantės parko įkūrimui. Per 100 savanorių ėmėsi valyti apleistą teritoriją: genėjo medžius bei krūmus upės pakrantėje, pjovė žolę patiltėje bei rinko šiukšles, valė upės vagą, išplautas kranto vietas papildė gruntu. Miesto savivaldybė skyrė konteinerių ir didmaišių šiukšlėms išvežti. Iniciatorių manymu, parke po tiltu galėtų miestiečius traukti supynės, žaidimų aikštelės, šunų vedžiojimo aikštelės, vasaros kinas ir kitos pramogos. Sutvarkius upės pakrantę buvo planuojama ten pastatyti suoliukų ir platformas žvejams. Sumanymas galėtų būti įgyvendinamas etapais, prie jo kviečiant prisidėti vietos bendruomenę, verslus bei savivaldybę. Remiamasi sėkmingais įveiklintų patilčių pavyzdžiais pasaulio miestuose: Stokholme „Ralis skatepark“, Milvokyje (JAV) sūpynių parkas, teritorija po Genujos šv. Jurgio tiltu (Italija), amfiteatras kino peržiūroms po Liubarto tiltu Vilniuje. 

Pirmą kartą kultūros renginiui pritaikomoje aikštelėje po Mokyklos g. viaduku 2023 m. spalį pristatyta autorinė audiovizualinė instaliacija.
 
## Šaltiniai

## Nuorodos

* Mokyklos gatvės tiltas (Klaipėda) *wikimapia.org.*
* Mokyklos gatvės tiltas: remontas pajudėjo *miestai.net* (2008 m.)
* Reportažas iš po tilto plėšikams nedalyvaujant *atviraklaipeda.lt*